
VENDIM
Nr.236, datë 19.3.2020

PËR MARRJEN E MASAVE PËR OFRIMIN E ASISTENCËS NË BANESË NDAJ SHTRESAVE NË NEVOJË, NË KUSHTET E EPIDEMISË SË SHKAKTUAR NGA COVID-19

Në mbështetje të nenit 100 të Kushtetutës dhe të pikës 2, të nenit 6, të  ligjit nr.15/2016, “Për parandalimin dhe luftimin e infeksioneve dhe sëmundjeve infektive”, të ndryshuar, me propozimin e ministrit të Shëndetësisë dhe Mbrojtjes Sociale, Këshilli i Ministrave

VENDOSI:

1. Ofrimin e asistencës në banesë ndaj shtresave në nevojë nga strukturat shtetërore, në kushtet e epidemisë të shkaktuar nga COVID-19.
2. Ofrimi i asistencës, sipas këtij vendimi, do të konsistojë në dërgimin e pagesave mujore që subjektet përfitojnë nga programi i mbrojtjes sociale nga sigurimet shoqërore dhe në dërgimin e produkteve, ushqimore e joushqimore, minimale, barnave të rimbursueshme dhe atyre me kërkesë, për përballimin e situatës apo në kryerjen e furnizimeve me produktet e mësipërme, për llogari të tyre. 
3. Përcaktimi i masës së produkteve, ushqimore dhe joushqimore, minimale, dhe i llojit të ndihmës kryhen me vendim të Komisionit Qendror për Ofrimin e Asistencës, të ngritur për këtë qëllim, sipas përcaktimit të pikës 11, të këtij vendimi.
4. Në kuptim të këtij vendimi, shtresa në nevojë do të konsiderohen:
a) personat/familjet, të cilët nuk kanë familjarë të aftë për punë në njësinë administrative ku jetojnë, dhe që bëjnë pjesë në grupet, si më poshtë vijon:
i. Familjet/individët në nevojë, përfitues të ndihmës ekonomike;
ii. Personat me aftësi të kufizuara;
iii. Personat, të cilët përfitojnë pension pleqërie.
b) personat, të cilët, pavarësisht përbërjes familjare dhe vendndodhjes së saj, bëjnë pjesë në grupet, si më poshtë vijon:
i. Familjet/individët në nevojë, të cilët janë të pastrehë;
ii. Familjet që kanë humbur banesën për shkak të tërmetit.
5. Prefekturat, bashkitë, me kërkesën e Komisionit Qendror për Ofrimin e Asistencës, Shërbimi Social Shtetëror dhe Instituti i Sigurimeve Shoqërore do të përpilojnë listat e subjekteve përfituese, sipas këtij vendimi, brenda 3 (tre) ditëve nga hyrja në fuqi e këtij vendimi.
Listat, sipas kësaj pike, do t’i dërgohen në rrugë elektronike Komisionit Qendror për Ofrimin e Asistencës dhe Drejtorisë së Përgjithshme të Gjendjes Civile, e cila bën verifikimin e përbërjes familjare të personave të listuar dhe ia dërgon Komisionit Qendror për Ofrimin e Asistencës.
6. Komisioni Qendror për Ofrimin e Asistencës verifikon listat, bën rakordimet përkatëse, nëse është e nevojshme, dhe ia konfirmon prefektëve të qarqeve, kryetarëve të bashkive, Shërbimit Social Shtetëror dhe Institutit të Sigurimeve Shoqërore.
7. Pas konfirmimit të listave, prefektët e qarqeve dhe kryetarët e bashkive ngrenë komisionet e mbrojtjes civile dhe marrin të gjitha masat me personelin e tyre, si dhe me shërbimin e vullnetarëve për dërgimin e produkteve, ushqimore dhe joushqimore, te shtresat në nevojë, sipas këtij vendimi.
8. Për asistencën ndaj shtresave në nevojë angazhohen dhe Forcat e Armatosura, të cilat koordinojnë punën me komisionet e mbrojtjes civile, në qarqe dhe bashki. Zonat dhe niveli i angazhimit do të përcaktohen me urdhër të Shefit të Shtabit të Përgjithshëm të Forcave të Armatosura të Republikës së Shqipërisë.

9. Dërgimi i pagesave mujore, që këta persona përfitojnë nga programi i mbrojtjes sociale, i sigurimeve shoqërore, në banesë, do të kryhet nga shërbimi postar, në bazë të listave të konfirmuara, sipas përcaktimeve të këtij vendimi.
10. Listat përditësohen çdo javë nga prefektët e qarqeve, bashkitë, Shërbimi Social Shtetëror dhe Instituti i Sigurimeve Shoqërore dhe i dërgohen për konfirmim Komisionit Qendror për Ofrimin e Asistencës.
11. Komisioni Qendror për Ofrimin e Asistencës ka në përbërje, si më poshtë vijon:
a) Ministrin e Mbrojtjes 																																								Kryetar
b) Drejtorin e Përgjithshëm të Agjencisë Kombëtare të 
Mbrojtjes Civile																																															Nënkryetar;
c) Drejtorin e Fondit të Sigurimit të Detyrueshëm të Kujdesit 
Shëndetësor																																																		Anëtar;
ç)  Drejtorin e Operatorit të Shërbimeve të Kujdesit Shëndetësor							Anëtar;
d) Zëvendësministrin e Brendshëm përgjegjës për çështjet vendore					Anëtar;
dh)	Drejtorin e Përgjithshëm të Shërbimit Social Shtetëror												Anëtar;
 e) Drejtorin e Përgjithshëm të Institutit të Sigurimeve Shoqërore							Anëtar;
ë)  Drejtorin e Përgjithshëm të Postës Shqiptare, sh.a.																Anëtar;
f) Drejtorin e Departamentit për Rendin dhe Sigurinë Publike, në 
Drejtorinë e Përgjithshme të Policisë së Shtetit																						Anëtar;
g) Përfaqësues nga shoqata vullnetarësh, me miratim të kryetarit të grupit të punësAnëtarë.
12. Kryetari i Komisionit Qendror për Ofrimin e Asistencës mund të thërrasë në mbledhje çdo ekspert të fushës, si dhe çdo funksionar tjetër publik, me qëllim realizimin e objektit të këtij vendimi.
13. Përfaqësimi në Komisionin Qendror për Ofrimin e Asistencës nuk delegohet.
14. Ngarkohen ministri i Mbrojtjes dhe Komisioni Qendror për Ofrimin e Asistencës për zbatimin e këtij vendimi.

